Dwelms by twee hoërskole gevindDie dagga waarop beslag gelê is. Foto: Verskaf Die Johannesburgse metropolisie het in ŉ gesamentlike poging met ander instansies vandeesweek soektogte by twee hoërskole in die suide van Johannesburg uitgevoer in ŉ poging om dwelms te bekamp. Wayne Minnaar, woordvoerder van die metropolisie, het gesê by die eerste hoërskool het die metropolisie, die honde-eenheid, die polisie, die plaalike gemeenskapspolisiëringsforum (GPF) en Gautengse departement van onderwys as deel van hul Buya Mthetho-veldtog sigarette en dagga op die skool se perseel gevind. ŉ Ondersoek is van stapel gestuur om uit te vind aan wie die dwelms behoort. Niemand is nog in verband met die voorval in hegtenis geneem nie. Die sigarette en dagga is na die Booysens-polisiestasie geneem. “In ŉ afsonderlike soektog by nog ŉ hoërskool is ŉ 16-jarige seun in hegtenis geneem omdat hy na bewering ŉ dwelmhandelaar is,” het Minnaar gesê. Die seun is later in die sorg van sy ouers vrygelaat terwyl die polisie se ondersoek voortduur. Minnaar het gewaarsku dat meer soortgelyke soektogte met die samewerking van die departement van onderwys by ander skole uitgevoer gaan word.